Københavns bycykler ude af drift efter hackerangreb

Alle databaser er slettet hos selskabet der står for driften af de københavnske bycykler. Det har betydet, at næsten ingen cykler har været i funktion over weekenden, og nu leder virksomheden efter cyklerne, så de kan blive opdateret

Opdateret 9. maj

Weekendens solskinsvejr har formentlig givet mange turister lyst til en cykeltur i København.

Men både lørdag og søndag har de fleste elektriske bycykler været ude af funktion, fordi virksomheden bag blev udsat for et omfattende hacker-angreb natten mellem fredag og lørdag.

»Alle vores databaser blev slettet, og systemet har derfor hele lørdagen været ude af drift på nær en kortvarig periode midt på eftermiddagen,« skriver Bycyklen på Facebook.

Motivet til angrebet er også ukendt indtil videre.

»Måden angrebet er udført på peger kraftigt i retning af en med indgående kendskab til systemet. Vi ligger ikke inde med brugernes kreditkortoplysninger el. lign., og det ser ikke ud, som om der er stjålet data, så man må jo overveje, hvem der kunne have andre motiver til at gennemføre sådan et angreb, der jo ikke just er en triviel opgave,« skriver en medarbejder fra Bycyklen på Facebook.

Alle cykler skal opdateres manuelt

Virksomheden genvandt adgangen til sine servere i løbet af lørdagen og fik kørt en backup. Men alle cykler skal opdateres manuelt for at fungere, og det er ikke helt let, når der er tale om mange cykler, der er spredt ud over hele København.

Det har fået Bycyklen til at efterlyse tip om, hvor deres cykler fysisk befinder sig i København.

I forbindelse med hackingen af Bycyklen har vi brug for din hjælp til at finde Bycykler, der ikke står i en Bycykelstation.

»Hvis du ser en (låst eller ulåst), vil vi blive superglade for et tip! Send placering, gerne med foto og cyklens ID, der kan ses på siden af forlygten,« skriver Bycyklen på Facebook.

Illustration: Lasse Gorm Jensen

Opdatering: Af en tidligere version af artiklen fremgik det at Bycyklen tidligere har været hacket, så vejviserfunktionen blev omdirigeret. Det er dog ikke rigtigt.